Kvinder taler ofte alt for grimt om mænd. For et par uger siden blev en flok mediekvinder kritiseret for i et Kanal 4-program enstemmigt at fastslå, at mænd skal være høje, ellers er de seksuelt uinteressante - basta.

»Hold kæft, hvor jeg ikke gad date en dværg«, lød en af de hårde udtalelser. Retteligt faldt de sociale medier de medvirkende damer i ryggen for deres chauvinistiske udtalelser, som de måske nok både kunne stå inde for og deler med mange andre, men som ikke desto mindre var nedsættende og sexistisk. Men den slags kvindesnak er på ingen måde sjælden. Faktisk har jeg hørt meget værre ting fra kvinder, når vi taler mænd.

At begrebet mandehørm er so last year, at det er latterligt, fik vi fastslået et par uger forinden, da deltagerne i ’Den Store Bagedyst’ blev bedt om at lave en mandehørms-kage til at matche en polterabend. Det ville da være glimrende, hvis mandehørm er ved at være umoderne, men desværre må jeg med skræk melde, at kvindehørm trives i bedste velgående.